Spelers gee lone vir liefdadigheid | Netwerk24
Die spelers en afrigtingspan van Southampton se sokkerspan gaan 'n deel van hul salaris aan 'n liefdadigheidsorganisasie skenk in 'n poging om weer in die goeie boekies van hul ondersteuners te kom.
Southampton se verslae spelers verlaat die veld nadat hulle met 9-0 afgeransel is deur Leicester. Foto: Reuters
Dít volg nadat dié klub Vrydag op sy tuisveld met 9-0 deur Leicester verneder is. Dít was die grootste weg-oorwinning in die geskiedenis van die Engelse Premierliga.
Dit was ook die Saints, wat 'n groot deel van die wedstryd net tien spelers op die veld gehad het, se grootste tuisnederlaag in hul 133-jarige geskiedenis.
"Die groep doen alles in sy vermoë om dinge reg te stel. As 'n eerste stap het hulle besluit om hul wedstrydgeld aan die Saints-stigting te skenk, wat dit nodig het om belangrike welsynswerk te doen," sê die klub in 'n verklaring.
Die veld wil op die veld ook sake regstel, maar dít gaan veel moeiliker wees, want hulle speel Dinsdag (in die Ligabeker) én Saterdag (in die Premierliga) teen die kragtige Manchester City, die heersende Premierliga-kampioen.
Southampton bevind hom tans in die relegasiesone van die Premierliga-puntelys en sy Oostenrykse afrigter, Ralph Hasenhüttl, het toegegee as hulle nie vinnig hul sokkies optrek nie, is relegasie dié seisoen hul voorland.